Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 361/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»BERGAMOTE(S) DE NANCY«

EU-nr.: PGI-FR-0195-AM01 — 30.10.2017

BOB () BGB (X)

1. Ansøgende sammenslutning og legitim interesse

Navn: Association des Fabricants de Bergamote de Nancy IGP Adresse: co AIAL — 2, avenue de la forêt de Haye — ENSAIA — UDL/BP 172 54 505 Vandoeuvre-lès-Nancy Cedex FRANKRIG

E-mail: Bergamote-de-nancy@iaa-lorraine.fr

Sammenslutning: Sammenslutningen består af producenter af »Bergamote(s) de Nancy«. Den er derfor berettiget til at foreslå ændringer af varespecifikationen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

☒ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet: tilføjelse af præciseringer om emballering af bolsjer, ajourføring af kontaktoplysninger, kontrolinstans og nationale krav

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Afsnittet »Produktets betegnelse«

Betegnelsen »Bergamote(s) de Nancy« ændres til »Bergamote de Nancy«/»Bergamotes de Nancy«, da begge betegnelser anvendes om det enkelte bolsje eller om bolsjet, når det er pakket i engros- eller detailpakninger.

5.2. Afsnittet »Beskrivelse af produktet«

Glukosesirup tilføjes til listen over ingredienser, da denne ingrediens ikke fremgik af beskrivelsen af produktet, selv om den var nævnt i afsnittet om fremstillingsmetoden i varespecifikationen.

Ingrediensen »naturlig bergamotessens« erstattes af »bergamotessens« for at afspejle udviklingen i den gældende lovgivning om aromaer (forordning (EU) nr. 1334/2008).

Sætningen:

»»Bergamote(s) de Nancy« er et bolsje fremstillet af kogt sukker […]«

erstattes af sætningen:

»»Bergamote de Nancy«/»Bergamotes de Nancy« er et bolsje, der udelukkende består af sukker […]«.

Ordet »kogt« fjernes, fordi det beskriver resultatet af fremstillingsmetoden for en ingrediens og ikke bolsjets sammensætning.

Sætningen »Dets naturlige farve fremkommer ved kogning over åben ild«, som anvendes om den uafkølede bolsjemasse, tilføjes. Denne bestemmelse, der også findes i afsnittet om produktionsmetoden, gentages blot, da der er tale om bolsjets vigtigste kendetegn.

Når sukkermassen koges på denne måde, får den naturligt en ravgul farve, uden at det er nødvendigt at tilsætte et farvestof.

Det tilføjes, at »Bergamote de Nancy«/»Bergamotes de Nancy« er et »hårdt« bolsje. Hårdheden er ikke et nyt kendetegn, men et særligt kendetegn ved bolsjet, som opstår ved, at sukkeret koges. Adjektivet tilføjes for at beskrive produktet mere præcist.

Sætningen »Det spises uden yderligere forarbejdning« slettes, da den ikke beskriver produktet.

Sætningen »Bergamote de Nancy indeholder ingen kemiske stoffer eller farvestoffer ud over de ovenfor nævnte bestanddele« udgår. Det er kun de særlige regler vedrørende produktet, der bibeholdes.

Sætningen »Det er en unik traditionel fransk konfekturevare, hvis aroma stammer fra naturlig bergamotessens« udgår. Denne oplysning er ikke relevant, da det ikke er forbudt at fremstille andre bolsjer, som indeholder bergamotessens.

— Særskilt emballering af bolsjet:

Sætningen »»Bergamote de Nancy«/»Bergamotes de Nancy« emballeres særskilt« tilføjes i afsnittet »Beskrivelse af produktet«.

Bolsjerne kan let klistre sammen, blive ugennemsigtige og mælkeagtige og ændre konsistens (de bliver blødere og klæbrige i munden). Bolsjeproducenterne pakker bolsjerne enkeltvis ind for at undgå, at de kommer i kontakt med luften, og for at de kan holde sig bedre og længere. Ved hurtig og enkeltvis indpakning og minimal håndtering sikres det således, at »Bergamote de Nancy«/»Bergamotes de Nancy« bevarer sine særlige egenskaber og først og fremmest sin gennemsigtighed og hårdhed.

5.3. Afsnittet »Geografisk område«

Henvisningen til regionen »Lorraine« udgår, da regionens afgrænsning og navn er blevet ændret i forbindelse med ændringerne af de franske administrative regioner. Kun listen over departementer bibeholdes. Det geografiske område er uændret.

— Enkeltvis indpakning i det geografiske område:

Sætningen »Fremstillingen og den enkeltvise indpakning af bolsjerne finder sted i det geografiske område.« tilføjes for at præcisere, hvilke etaper der finder sted i det geografiske område. Den enkeltvise indpakning foretages umiddelbart efter, at massen er skåret ud til bolsjer, da den er meget følsom over for luftfugtighed og håndtering. Det gør det muligt at beskytte bolsjerne så hurtigt som muligt, således at de holder sig bedre og længere.

5.4. Afsnittet »Bevis for oprindelse«

De elementer, der skal sikre sporbarheden, angives i en tabel, hvori der skelnes mellem følgende etaper: »Modtagelse og oplagring af råvarer«, »Fremstilling, enkeltvis indpakning« og »Emballering, oplagring og salg«. Der tilføjes følgende sporbarhedsoplysninger: »teknisk dokumentation«, »analyseresultater« osv. Disse ændringer, der har til formål at sikre produkternes sporbarhed, afspejler den nuværende praksis, som ikke var beskrevet lige så præcist i varespecifikationen.

5.5. Afsnittet »Produktionsmetode«

Afsnittet »Lokaler og udstyr til fremstilling af bolsjer med betegnelsen »Bergamote de Nancy« skal være i overensstemmelse med hygiejnereglerne i den gældende lovgivning (dekret nr. 91-409 af 26.4.1991).« udgår, da der henvises til den almindelige lovgivning.

For at vise de forskellige etaper i fremstillingsmetoden tilføjes et diagram over produktets livscyklus. Denne tilføjelse indebærer ingen ændring af fremstillingsmetoden, men en skematisering i tabelform.

Anvendte råvarer:

Udtrykket »glukosesirup R43 eller R45« erstattes af »glukosesirup med en dextroseækvivalent (DE) på mellem 35 og 41«, da R43 og R45 svarer til en leverandørs handelsbetegnelser for den samme dextroseækvivalent. Henvisningen til den nøjagtige definition har ingen betydning for produktet.

Udtrykket »naturlig bergamotessens i overensstemmelse med direktiv 88/388/EØF og standard NF T75 2015 (bilag 5)« erstattes af »bergamotessens i overensstemmelse med gældende EU-lovgivning«. Denne affattelse gør det muligt at henvise til de almindelige regler, som vil kunne blive ændret. Den medfører ingen ændring af den anvendte ingrediens.

Vand tilføjes som en råvare, fordi det anvendes ved sukkermassens tilberedning, hvorefter det fordamper under kogningen. Formålet med denne tilføjelse er at angive en ingrediens, som er udeladt fra varespecifikationen, fordi den fordamper, men som alligevel er nødvendig for at kunne fremstille produktet. Sætningsleddet »eventuelt restprodukter fra tidligere fremstilling af »Bergamote de Nancy«/»Bergamotes de Nancy« med op til 15 % af sukkermassens vægt.« tilføjes.

Formålet med denne tilføjelse er at gøre det muligt at anvende restprodukter fra tidligere fremstilling af produkter, som ikke kunne godkendes som BGB efter bolsjernes udskæring, dvs. bolsjer, der er blevet kasseret, fordi de er gået i stykker eller har en forkert form. Disse restprodukter tilsættes i forbindelse med sukkermassens tilberedning. For at undgå, at denne praksis påvirker slutproduktets karakteristika, begrænses tilsætningen til 15 %. Tilsætningen ændrer ikke sukkermassens sammensætning, da de genanvendte produkter (den afkølede sukkermasse) har den samme sammensætning. Denne praksis er udbredt hos erhvervsdrivende i sektoren. Med denne tilføjelse kodificerer man således den eksisterende praksis.

Fremstillingsproces:

Følgende afsnit indsættes:

»a) Sukkermassens tilberedning: På dette trin smeltes sukkeret og eventuelle restprodukter fra tidligere fremstilling i vandet. Dernæst tilberedes den færdige blanding (sukkermassen), ved at der tilføjes glukosesirup. Blandingen bringes til kogepunktet, og sukkermassen klares ved afskumning.«

Formålet med dette afsnit er at præcisere, hvordan sukkermassen tilberedes, hvilket ikke fremgår klart af den gældende varespecifikation. Det kodificerer producenternes faste praksis og sikrer produktets kvalitet ved at beskrive denne praksis mere detaljeret.

Bolsjernes fremstilling:

Bestemmelsen:

»sukkeret koges over åben ild, og efter en såkaldt »au cassé«-kogning (ved en temperatur på ca. 150 °C) tilsættes der mindst 2 g bergamotessens pr. kg sukkermasse«

erstattes af:

»Sukkermassen koges over åben ild, og efter en såkaldt »au cassé«-kogning, dvs. kogning ved 152 °C (+/– 5 °C), tilsættes på én gang og uden opvarmning 2 g (+/– 10 %) bergamotessens pr. kg kogt sukkermasse. Bergamotessensen skal tilsættes hurtigt for at undgå, at der forsvinder for meget essens ud i atmosfæren. Tilsætningen sker under moderat omrøring for at undgå, at sukkeret krystalliseres for tidligt.«

Formålet med denne ændring er at beskrive bolsjernes fremstilling på en korrekt og præcis måde. Det fremgår nemlig af den gældende varespecifikation, at sukkeret koges. Det er i virkeligheden den masse, som bl.a. består af sukker, der koges. Det ændrede temperaturinterval for »au cassé«-kogningen (152 °C +/– 5 °C) skal i øvrigt gøre det lettere at foretage kontrol. Det beskrives desuden, hvordan bergamotessensen tilsættes (på én gang og uden opvarmning), og bergamotessensens dosering pr. kg sukkermasse angives mere præcist (2 gram +/– 10 %). Den præcise dosering er vigtig for at opnå den ønskede smag. Hvis doseringen er for lav, får bolsjet ikke tilstrækkeligt særpræg. Hvis doseringen er for høj, bliver bolsjet for stærkt og smager dårligt. Disse ændringer berører hverken produktets særlige karakter eller sammenhængen mellem det geografiske område og denne karakter.

Sætningen:

»Det smeltede sukker afkøles på et kølebord eller på marmor og viderebehandles ved håndkraft (med en rulle eller et stanseredskab) eller med en valsemaskine«

erstattes af:

»Sukkermassen afkøles på et bord eller en marmorplade, der forinden er blevet smurt med olie eller fedtstof til konsum. Massen udskæres dernæst manuelt med et stanseredskab eller mekanisk med en valsemaskine.«

Det præciseres, hvordan bolsjerne afkøles og udformes, for at beskrive bolsjeproducenternes praksis mere udførligt. Virksomhederne anvender således ikke køleborde, som kan holde temperaturen nede, men borde i forskellige materialer eller marmorplader, som gør det muligt at afkøle sukkermassen, når den hældes ud, ved hjælp af temperaturforskellen.

— Enkeltvis indpakning af bolsjet:

Sætningen »Produktet indpakkes særskilt i transparent emballage for at beskytte det mod fugt og dermed undgå, at bolsjerne klistrer sammen.« tilføjes til varespecifikationen i afsnittet »Produktionsmetode« for at bringe fremstillingsmetoden i overensstemmelse med beskrivelsen af produktet og afgrænsningen af det geografiske område, hvor denne etape er lokaliseret. Den enkeltvise indpakning afspejler producenternes faste praksis.

Den enkeltvise indpakning af bolsjerne i det geografiske område skyldes, at det er nødvendigt at indpakke bolsjet hurtigt efter fremstillingen for at undgå, at produktet forringes, f.eks. ved at bolsjerne klistrer sammen, hvilket strider mod produktbeskrivelsen (bolsjets form), men hvis produktet kommer i kontakt med luften for længe, efter at det er fremstillet, og inden det indpakkes, kan det også gå ud over udseendet, således at bolsjerne bliver ugennemsigtige og mælkeagtige. Dette ændrer bolsjernes konsistens (de bliver blødere og klæbrige i munden). Bolsjeproducenterne pakker bolsjerne enkeltvis ind for at undgå, at de kommer i kontakt med luften, og for at de kan holde sig bedre og længere. Ved hurtig og enkeltvis indpakning og minimal håndtering sikres det således, at »Bergamote de Nancy«/»Bergamotes de Nancy« bevarer sine særlige egenskaber og først og fremmest sin gennemsigtighed og hårdhed.

5.6. Afsnittet »Tilknytning«

Hele kapitlet »Tilknytning til det geografiske område« er blevet opsummeret og omstruktureret for bedre at kunne illustrere det geografiske områdes egenart, produktets egenart og årsagssammenhængen. Selv om udformningen er anderledes, er sammenhængen mellem produktet og området dog stadig den samme.

På grund af den nye affattelse er afsnittet »Tilknytning til det geografiske område« i enhedsdokumentet blevet ændret for at tage høje for, at enhedsdokumentet ifølge artikel 6 i gennemførelsesforordning (EU) nr. 668/2014 ikke må overstige 2 500 ord.

Bilagene udgår i øvrigt, eftersom deres indhold er indarbejdet i varespecifikationen (kortet over det geografiske område) eller ikke er bindende (resuméet af specifikationerne for bergamotolie i henhold til standard AFNOR NF T 75-215). Der er tale om formelle ændringer, som ikke har nogen indflydelse på de gældende bestemmelser.

5.7. Afsnittet »Mærkning«

Udtrykket »Produktets betegnelse: Bergamote de Nancy« erstattes af: »Produktets betegnelse: »Bergamote de Nancy«« eller »Bergamotes de Nancy«, da begge betegnelser anvendes. Betegnelsen »Bergamote de Nancy« er som regel angivet på bolsjets særskilte indpakning, og betegnelsen »Bergamotes de Nancy« fremgår af samlepakningen (poser, æsker osv.).

Angivelsen »Naturlig bergamotessens« erstattes af angivelsen »Bergamotessens« på listen over ingredienser sammen med angivelsen »Bergamotessens er et naturprodukt« eller »Bergamotessens er naturlig« som nævnt i punkt 5.2, andet afsnit, ovenfor. Ved at indsætte disse angivelser i varespecifikationen kan man undgå afvigelser, som kan føre til manglende overholdelse af den gældende lovgivning.

Udtrykket »udløbsdatoen (højst fire måneder efter fremstillingsdatoen), der identificerer partiet således: »mindst holdbar til …««, erstattes af: »datoen for mindste holdbarhed, højst otte måneder efter fremstillingsdatoen«.

Denne ændring forlænger datoen for mindste holdbarhed fra fire til otte måneder, fordi handelskanalerne har udviklet sig, og produktet distribueres mere bredt. I denne sammenhæng må fristen på fire måneder anses for at være meget snæver. Den længere holdbarhed påvirker ikke produktets egenart, hvis holdbarheden fastsættes til otte måneder. Der er foretaget ældningstest og organoleptiske undersøgelser, og holdbarheden på otte måneder påvirker ikke bolsjets kendetegn og egenart. Den enkeltvise indpakning forlænger desuden bolsjets holdbarhed.

5.8. Afsnittet »Andet«

— Engros- eller detailpakning

Sætningen: »produktet sælges i engros- (over 1 kg) eller detailpakninger i metal- eller papæsker eller i transparente poser med undtagelse af polyetylenposer« indsættes i varespecifikationen for at præcisere produktets præsentationsformer. Disse præsentationsformer svarer til dem, der traditionelt anvendes af producenterne. Det er forbudt at anvende polyetylenposer, eftersom dette materiales sammensætning fører til hurtig forandring af bolsjerne, navnlig med hensyn til farve og gennemsigtighed.

— Ajourføring af kontaktoplysninger:

Kontaktoplysninger for medlemsstatens kompetente myndighed tilføjes, og kontaktoplysningerne for den ansøgende sammenslutning ajourføres, da disse har ændret sig.

— Kontrolinstans:

Den kompetente kontrolmyndigheds kontaktoplysninger er blevet indsat i stedet for kontrolorganets. Formålet med denne ændring er at undgå, at varespecifikationen skal ændres, hvis der skiftes kontrolorgan.

— Nationale krav:

De vigtigste punkter, der skal kontrolleres, tilføjes i afsnittet om nationale krav i overensstemmelse med den gældende nationale lovgivning.

ENHEDSDOKUMENT

»BERGAMOTE DE NANCY«/»BERGAMOTES DE NANCY«

EU-nr.: PGI-FR-0195-AM01 — 30.10.2017

BOB () BGB (X)

1. Betegnelse

»Bergamote de Nancy«/»Bergamotes de Nancy«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Bergamote de Nancy«/»Bergamotes de Nancy« er et bolsje, der udelukkende består af sukker, glukosesirup og bergamotessens. Dets naturlige farve fremkommer ved kogning over åben ild.

»Bergamote de Nancy«/»Bergamotes de Nancy« er en konfekturevare i form af et hårdt bolsje, der er gennemsigtigt, ravfarvet, fladt og firkantet og vejer 2-5 g pr. styk.

3.3. Foder (kun for produkter af animalsk oprindelse) og råvarer (kun for forarbejdede produkter)

De eneste råvarer, der anvendes, er:

— sukker, type 1 (EØF) eller type 2 (EØF)

— glukosesirup med en dextroseækvivalent (DE) på mellem 35 og 41

— bergamotessens

— vand.

3.4. Specifikke etaper af produktionen, som skal finde sted i det afgrænsede geografiske område

De etaper, der finder sted i området, spænder lige fra tilberedning af sukkermassen til udskæring af bolsjerne.

3.5. Særlige regler for udskæring, rivning, emballering osv. af det produkt, som betegnelsen henviser til

Produktet indpakkes enkeltvis i transparent emballage for at beskytte det mod fugt og undgå, at bolsjerne klistrer sammen, hvilket ændrer bolsjets særlige udseende.

Den enkeltvise indpakning af produkterne foretages umiddelbart efter, at massen er skåret ud til bolsjer, da bolsjerne er meget følsomme over for luftfugtighed. Bolsjerne kan let klistre sammen, blive ugennemsigtige og mælkeagtige og ændre konsistens (de bliver blødere og klæbrige i munden). Bolsjeproducenterne indpakker bolsjerne enkeltvis med det samme for at undgå, at de kommer i kontakt med luften, og for at de kan holde sig bedre og længere. Ved enkeltvis indpakning i det geografiske område sikres det således, at »Bergamotes de Nancy« bevarer deres særlige egenskaber og først og fremmest deres gennemsigtighed og hårdhed.

»Bergamote de Nancy«/»Bergamotes de Nancy« emballeres særskilt og sælges i forskellige præsentationsformer:

— i engrospakninger på over 1 kg

— eller i detailpakninger i metal- eller papæsker eller transparente poser med undtagelse af polyetylenposer.

3.6. Særlige regler for mærkning af det produkt, som betegnelsen henviser til

På hver pakning skal der angives følgende:

— betegnelsen »Bergamote de Nancy« eller »Bergamotes de Nancy«

— angivelsen »Bergamotessens« på listen over ingredienser samt angivelsen »Bergamotessens er et naturprodukt« eller »Bergamotessens er naturlig«

— producentens kontaktoplysninger

— datoen for mindste holdbarhed, højst otte måneder efter fremstillingsdatoen.

4. Kort angivelse af det geografiske områdes afgrænsning

Det geografiske område består af følgende departementer:

— Meurthe et Moselle

— Meuse

— Moselle

— Vosges.

5. Tilknytning til det geografiske område

Det geografiske områdes egenart

Byen Nancy er hovedstaden i Lorraine og var den historiske hovedstad i Hertugdømmet Lorraine, der bestod indtil 1766, hvor det blev indlemmet i Kongeriget Frankrig. Nancy var på daværende tidspunkt sæde for hoffet i Lorraine.

Den første henvisning til en bergamotpastil findes i en bog fra 1751 (Le cannaméliste français) skrevet af Gilliers, som var hushovmester for Stanislaw Leszczynski, den sidste hertug af Lorraine og Bar. Denne bog indeholder en oversigt over alle de produkter, redskaber og teknikker, der blev anvendt i husholdningen, og beskriver bl.a. en konfekturevare i form af en pastil med duft af naturlig bergamotessens. På dette tidspunkt var formålet med duftpastillen at få en frisk ånde.

I 1857 formulerede bolsjemageren Jean Frédéric Godefroy Lillich det grundlæggende princip i fremstillingen af »Bergamote de Nancy«/»Bergamotes de Nancy«, efter at det var lykkedes ham at fastholde aromaen bedre i den kogte sukker.

Bolsjeproducenterne i Lorraine tilegner sig og videregiver denne knowhow inden for fremstilling af »Bergamote de Nancy«/»Bergamotes de Nancy«.

Denne konfekturevare fremstilles ved en særlig proces, hvor sukker blandes med vand og udsættes for en såkaldt »au cassé«-kogning ved ca. 152 °C. Efter tilsætning af naturlig bergamotessens overføres blandingen til en plade, hvorefter den udskæres ved hjælp af et stanseredskab eller en valsemaskine.

Produktets egenart

»Bergamote de Nancy«/»Bergamotes de Nancy« har følgende kendetegn:

— gennemsigtigt og hårdt firkantet bolsje

— duft af bergamot

— naturlig ravfarve.

»Bergamote de Nancy«/»Bergamotes de Nancy« har fra gammel tid haft et fremragende omdømme også uden for Lorraine.

Sammenhængen mellem det geografiske område og produktets kvalitet eller egenskaber

Sammenhængen mellem »Bergamote de Nancy«/»Bergamotes de Nancy« og det geografiske område beror på produktets kvalitet og dets omdømme.

Bergamotpastillen blev i sin tid opfundet ved hoffet i Lorraine, der holdt til i Nancy, for at give en frisk ånde. På grund af bolsjets hårdhed, som gør, at det skal suttes, er indtagelsen heraf langsom, hvorved duften af naturlig bergamotessens kan udvikle sig i munden. Denne konfekturevare kendetegnes ved, at der altid kun er anvendt naturlig bergamotessens, og den er opkaldt efter den citrusfrugt, som den naturlige essens stammer fra — bergamotappelsinen — og byen Nancy, hvor den blev skabt.

»Bergamote de Nancy«/»Bergamotes de Nancy« opnår sin hårdhed, ved at sukkeret koges. Den knowhow, der findes blandt bolsjeproducenterne i det geografiske område, ligger i, at man opvarmer en blanding af vand og sukker over åben ild til en temperatur på ca. 150 °C svarende til »au cassé«-kogning. Sukkeret koges, og efter afkøling bliver det hårdt og skørt som glas. Når det koges på denne måde, får det endvidere en naturlig ravgul farve. Det er muligt at fremstille et hårdt bolsje ved hjælp af moderne metoder til vakuumkogning af sukker, men der skal tilsættes et farvestof for at opnå den ønskede farve. Den særlige karakter af »Bergamote de Nancy«/»Bergamotes de Nancy« må derfor tilskrives den originale fremstillingsproces, som bolsjeproducenterne i Nancy har udviklet.

»Bergamote de Nancy«/»Bergamotes de Nancy« har skabt sig et omdømme også uden for Lorraine og internationalt. På verdensudstillingen i 1909 blev denne konfekturevare præsenteret for offentligheden i metaldåser med serigrafiske tryk af Stanislas-pladsen i Nancy. Varen er beskrevet i bogen »Lorraine: produits du terroir et recettes traditionnelles« (redigeret af J. Froc, M. Hyman, Ph. Hyman m.fl.; forord af formanden for regionalrådet i Lorraine), der indgår i samlingen »Inventaire du patrimoine culinaire de la Lorraine« (1998-udgaven, s. 90 og 91). Den er også defineret i Larousse Gastronomique (2000-udgaven, s. 105).

Der er tale om en unik traditionel fransk konfekturevare, hvis aroma stammer fra naturlig bergamotessens. Der er ingen tvivl om, at den er et resultat af den knowhow og det image, som knytter sig til byen Nancy og til Lorraine.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://extranet.inao.gouv.fr/fichier/3-CDCIGPBergamoteNancyQCOMUE042018.pdf

(1) EUT L 343 af 14.12.2012, s. 1.